Այդ ընթացքում զույգի աղմուկը ամենաքիչը հետևի մեքենաների հանգիստն էլ էր խանգարել: Մյուսներն էլ բարձրաձայն մասնակցելով քայլերգին՝ սկսեցին պատուհաններից դրոշներ թափահարել: Հենց մեքենաները սկսեցին շարժվել, կարծես հողի տակից արթնացող խուլիգանների խումբը ոգևորվեց: Միայն նրա՞նք: Մայթի սիմիթչիները, հալվա վաճառողները, արտատպած գրքեր վաճառողներն ու բարակ մարտկոցներով աշխատող էժանագին կորեական ապրանքներ ծախող շրջիկ վաճառողներն էլ էին ձայնակցում քայլերգին: ժամանակ առ ժամանակ տաքսիի առաջին խուլիգանը դադարում էր խփել դհոլին և կարծես ամբողջ քաղաքի աղմուկը ղեկավարող նվագախմբի ղեկավարի պես փայտը թափահարում անցորդների ու շրջիկ վաճառողների վրա: